32003R1175
L 164/8
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 1175/2003 НА КОМИСИЯТА
от 1 юли 2003 година
за изменение на Регламенти (ЕО) № 883/2001 и (ЕО) № 2805/95 относно определяне, съответно, на подробни правила за прилагане на Регламент (ЕО) № 1493/1999 на Съвета по отношение на търговията с продукти от лозаро-винарския сектор с трети страни и на възстановяванията при износ в лозаро-винарския сектор
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1493/1999 на Съвета от 17 май 1999 г. за общата организация на пазара на вино (1), последно изменен с Регламент (ЕО) № 806/2003 (2) и по-специално членове 63 и 64 от него,
като има предвид, че:
(1)
Неотдавна бяха сключени търговски споразумения между Европейския съюз и Чешката република (3) и между Европейския съюз и Словашката република (4), с които се въвеждат известни отстъпки под формата на тарифни квоти за някои селскостопански продукти и пълна либерализация на търговията с други продукти. Премахването на възстановяванията при износа в лозаро-винарския сектор, считано от 1 юни 2003 година, е една от тези отстъпки.
(2)
Чешките и словашки органи взеха мерки, за да гарантират, че единствено пратки с продукти на Общността, които са предмет на търговските споразумения и за които не се предоставят суми за възстановявания, се допускат за внос в тези страни. С оглед на тази цел, член 9, параграф 6 от Регламент (ЕО) № 883/2001 на Комисията от 24 април 2001 г. относно определяне на подробни правила за прилагане на Регламент (ЕО) № 1493/1999 на Съвета по отношение на търговията с продукти от лозаро-винарския сектор с трети страни (5), последно изменен с Регламент (ЕО) № 715/2003 (6), както и член 1 от Регламент (ЕО) № 2805/95 на Комисията от 5 декември 1995 г. относно определяне на възстановяванията при износ в лозаро-винарския сектор и за отмяна на Регламент (ЕИО) № 2137/93 (7), последно изменен с Регламент (ЕО) № 715/2003, следва да бъдат изменени.
(3)
Мерките, предвидени в настоящия регламент, са в съответствие със становището на Управителния комитет по виното,
ПРИЕ НАСТОЯЩИЯ РЕГЛАМЕНТ:
Член 1
Издадените лицензии за износ, които съдържат и предварително определяне на възстановяването, са валидни за местоназначения Чешката република и Словашката република само до 31 май 2003 г. Гаранцията, посочена в член 4, параграф 2 от Регламент (ЕО) № 883/2001, се освобождава пропорционално на използваните количества.
Член 2
Приложение IV към Регламент (ЕО) № 883/2001, което съдържа списък на страните по зона на местоназначение съгласно разпоредбите на член 9, параграф 6, се заменя с приложение I към настоящия регламент.
Член 3
Приложението към Регламент (ЕО) № 2805/95 относно друго определение на термина местоназначение, се заменя с приложение II към настоящия регламент.
Член 4
Настоящият регламент влиза в сила в деня на публикуването му в Официален вестник на Европейския съюз.
Той се прилага от 1 юни 2003 г.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 1 юли 2003 година